《壬子元日》
明代·岳岱

北庭多芳草，秀色连深谷。
岁新景亦新，原野散晴淑。
林日出东岩，萋萋照幽绿。
节候感春禽，鸣声在乔木。
田父占五行，忧旱验鸡卜。
去秋繁备边，诛求罄井屋。
戎马生于郊，豪士多约束。
圣主身宵旰，晏然矢归箙。
征兵四百万，讵乏九年蓄。
迩闻俘虏酋，诡遇恐非福。
野老事石田，拙耕在守腹。
师贞丈人吉，无咎慎苋陆。

作者简介：苏州人，字东伯，自称秦馀山人，又号漳馀子。为嘉靖、隆庆间名士，隐居阳山。中年出游恒、岱诸岳及东南诸名山。善画能书。尝作《咏怀诗》九十六篇，为时所称。